
	Troms Kraft Produksjon AS
9291 Tromsø


	Vår dato: 
	 
	

	Vår ref.: NVE 200400206- kte/ssa
	

	Arkiv: 912-513.4/TKP AS 
	Saksbehandler:

	Deres dato: 13.01.04
	Siv Sannem Inderberg

	Deres ref.: 080.43/rjh
	22 95 94 66


Troms Kraft Produksjon AS – Rieppi vindpark i Storfjord kommune. Fastsetting av konsekvensutredningsprogram.
Vi viser til Deres melding av 29.01.04, møter om saken, mottatte høringsuttalelser og våre vurderinger i vedlagte ”Bakgrunn for KU-program” av 08.11.04.

I medhold av plan- og bygningslovens § 33-4 og forskrifter om konsekvensutredning, fastsetter herved Norges vassdrags- og energidirektorat (NVE) et konsekvensutredningsprogram (KU-program) for Troms Kraft Produksjon AS (TKP) sin planlagte vindpark ved Rieppi i Skibotndalen i Storfjord kommune i Troms fylke.

NVE har forelagt konsekvensutredningsprogrammet for Miljøverndepartementet iht. forskrift om konsekvensutredning av 21. mai 1997 §7.

Det planlegges å bygge en vindpark med en samlet installert effekt på opptil 80 MW som forventes å produsere ca 240 GWh per år. Vindparken skal bestå av 16-21 vindturbiner med installert effekt 3-5 MW. Utbyggingsområdet er ca 10 000 da og tilhører Statsskog. Vindparken skal knyttes til kraftnettet via en ny 132 kV ledning fra vindparken til Skibotn transformatorstasjon. Ledningstraseen er ca 16 km og ledningen vil erstatte eksisterende 22 kV ledning på strekningen Lavka-Skibotn.

Vindparken og ledningen utgjør til sammen helheten i prosjektet, og dette må også fremstilles slik f eks i visualiseringer og i en teknisk-økonomisk analyse av prosjektet. NVE forutsetter videre at de enkelte delutredninger sees i sammenheng der disse bygger på hverandre/henger sammen f eks landskap/kulturminner/kulturmiljø/friluftsliv med mer. Vindparken med interne veier, kabler, transformatorstasjon, servicebygg og 132 kV ledningen til Skibotn kraftverk, omtales heretter som tiltaket.
Tiltakshaver sier i meldingen at den planlagte vindparken vil kunne få vindmøller i størrelsen fra 3 til 5 MW. NVE stiller seg positiv til en slik fleksibilitet i planleggingsfasen ut fra økonomiske og miljømessige betraktninger, men ber om at TKP klargjør hvilken turbinstørrelse som skal legges til grunn i konsekvensutredningene. Eventuelle virkninger for natur, miljø og samfunn ved å variere turbinstørrelsen og antallet turbiner skal beskrives i konsekvensutredningen.
Konsekvensutredningen skal omfatte de emnene som er skissert i forskrift om konsekvensutredninger, vedlegg IV. Bokstav e) erstattes imidlertid av de spesielle utredningskravene nedenfor:
1 Systemløsning
· Systemmessige forhold skal beskrives og vurderes på bakgrunn av både dagens nettsituasjon og behovet for ny nettkapasitet ved en realisering av Rieppi vindpark. Det skal gjøres en vurdering av hvordan vindkraftverket vil påvirke det eksisterende kraftnettet i regionen.

· Valg av total installert effekt i vindparken skal grunngis.

· Valg av spenningsnivå på kraftledningen til Skibotn kraftverk skal grunngis.

· Det skal vurderes en alternativ trase ved nedføring langs Norddalselva hvor ny ledning parallellføres med eksisterende 132 kV ledning Balsfjord-Skibotn kraftverk. Vurderingen skal gjøres i forhold til tekniske, estetiske og økonomiske parametere. 
· Kabel som alternativ til luftledning skal beskrives generelt (kostnader, miljøforhold og tekniske og driftmessige forhold).
2 Landskap

· Det skal gis en beskrivelse av landskapet i planområdet, der en omtaler landskapstype og hvordan tiltaket vil påvirke oppfattelsen av landskap, natur- og kulturmiljøet.

· De estetiske/visuelle virkninger av tiltaket skal beskrives og vurderes. Tiltaket skal visualiseres fra Helligskogen Fjellstue, demningen i Rieppijavri, aktuelle punkter langs E8 (herunder første punkt hvor vindparken blir synlig når man kjører oppover dalen og det første punktet hvor vindparken blir synlig når man kommer fra Finland og/eller parkeringsplassen for turgåere til Halti) og eventuelt andre representative steder. Det skal utarbeides kart som viser visuell territorium, dominanssone, influensområde og synlighetsområde for vindparken. Den estetiske virkningen av vindparken skal vurderes i forhold til den eksisterende vannkraftutbyggingen i Rieppijavri. Ved visualisering av ledningen skal det legges spesiell vekt på nedføring fra fjellet ved Norddalselva.
· Alternative mastetyper skal vurderes. Avbøtende tiltak som fargesetting av master, liner og isolatorer skal drøftes.
· Ny transformatorstasjon i vindparken og tilknytning i transformatorstasjonen ved Skibotn kraftverk skal vurderes i forhold til landskapet. Lokalisering, utseende og materialvalg skal diskuteres.
Fremgangsmåte:

Ved hjelp av fotorealistiske teknikker skal nærvirkning og fjernvirkning av inngrepet synliggjøres fra representative steder. Det skal legges særlig vekt på områder med bebyggelse, ferdselsårer og viktige friluftsinteresser. Synlighetskartene skal lages ved hjelp av dataverktøy som tar høyde for topografien i området. 

3 Kulturminner og kulturmiljø
· Kjente automatisk fredede kulturminner, vedtaksfredete kulturminner og nyere tids kulturminner og kulturmiljøer innenfor planområdet skal beskrives og vises på kart. Potensialet for funn av ukjente automatisk fredede kulturminner skal angis. Viktigheten av kulturminnene skal vurderes.

· Direkte og indirekte konsekvenser av tiltaket for kulturminner og kulturmiljø skal beskrives og vurderes. 

· Det skal gis en kort kulturhistorisk beskrivelse av området.

· Det skal kort redegjøres for hvordan eventuelle konflikter med forekomster av kulturminner kan unngås ved plantilpasninger.

Fremgangsmåte:

Eksisterende dokumentasjon skal gjennomgås, og suppleres med befaringer med visuell undersøkelse og kontakt med regionale myndigheter (Fylkeskommunen og Sametinget) og lokalkjente.

4 Friluftsliv og ferdsel

· Viktige friluftsområder som berøres av tiltaket skal beskrives. Dagens bruk av planområdet og tilgrensende områder til friluftsaktiviteter skal beskrives.

· Det skal gjøres en vurdering av hvordan tiltaket (ved støy, arealbeslag, påvirkning av opplevelsesverdien i området, lettere adkomst og eventuelle restriksjoner på utøvelsen av friluftsliv i eller i nærheten av planområdet) vil påvirke dagens bruk (jakt, fiske, turgåing, scooterkjøring med mer). 

· Sannsynligheten for ising og behov for sikring av anlegget skal vurderes.

Framgangsmåte:

Eksisterende dokumentasjon skal gjennomgås, og eventuelt kompletteres med samtaler/intervjuer med lokale og regionale myndigheter, organisasjoner og lokalbefolkning.

5 Nærføring

· Eksisterende og planlagt bebyggelse langs med den nye ledningen skal kartlegges i et område 100 meter fra senterlinjen. Kartleggingen skal skille mellom ulike bygningstyper.
· Kunnskapsstatus om kraftledninger og mulig helsefare skal beskrives.
6 Biologisk mangfold

6.1 Fugl

· Det skal gis en kort beskrivelse av fuglefaunaen i området. Det skal gis en oversikt over truede eller sårbare arter innenfor planområdet, samt deres biotoper, kjente trekkveier og områdets funksjon for de ulike artene.
· Det skal gjøres en vurdering av hvordan tiltaket kan påvirke truede eller sårbare arter gjennom forstyrrelser (støy, bevegelse, økt ferdsel med mer), kollisjoner og redusert/forringet leveområde (nedbygging). Vurderingene skal gjøres både for anleggs- og driftsfasen.

· Avbøtende tiltak som kan redusere eventuelle konflikter mellom tiltaket og fugl skal vurderes.

Fremgangsmåte:

Utredningene skal gjøres ved bruk av eksisterende informasjon, eventuelt feltbefaring og kontakt med regionale og lokale myndigheter og organisasjoner.

6.2 Annen fauna

· Det skal gis en kort beskrivelse av dyrelivet i området. Det skal gis en oversikt over truede eller sårbare arter som kan tenkes å bli påvirket av tiltaket.
· Det skal gjøres en vurdering av hvordan tiltaket kan virke inn på dyrelivet i området (redusert beiteareal, barrierevirkning i forhold til trekkveier, skremsel/forstyrrelse, økt ferdsel med mer). Disse vurderingene skal gjøres både for anleggs- og driftsfasen.

· Avbøtende tiltak som kan redusere eventuelle konflikter mellom tiltaket og berørt fauna skal beskrives.

Fremgangsmåte:

Vurderingene skal bygge på eksisterende dokumentasjon, eventuelt feltbefaring og kontakt med lokalbefolkning, lokale og regionale myndigheter og organisasjoner. 

6.3 Naturtype, flora og vegetasjon
· Naturtyper i eller nær planområdet som er viktige for det biologiske mangfoldet skal beskrives.
· Dersom verdifulle naturtyper berøres, skal omfanget av inngrepet beskrives og det skal gjøres en vurdering av antatte konsekvenser.
· Vegetasjonsgeografisk region skal identifiseres for planområdet og vegetasjonstyper og botaniske verneverdier i planområdet skal beskrives.

· Det skal gjøres en vurdering av hvordan eventuelle sjeldne og truede forekomster vil kunne påvirkes av tiltaket (nedbygging, økt ferdsel, drenering med mer) og hvordan negative virkninger kan unngås.

· Det skal kort redegjøres for hvordan eventuelle negative virkninger kan unngås ved plantilpasning.

· Det skal gis en kort vurdering av endring av snøleier og konsekvenser for flora og fauna.

Framgangsmåte:

Eksisterende dokumentasjon skal gjennomgås og eventuelt suppleres med feltbefaring. Det skal vurderes plantilpasninger for å redusere eventuelle negative virkninger.

7 Reindrift

· Reindriftsnæringens bruk av området skal kort beskrives.

· Direkte beitetap som følge av vindkraftverket med tilhørende infrastruktur skal vurderes.

· Det skal vurderes hvordan tiltaket i anleggs- og driftsfasen kan påvirke reindriftens bruk av området (planområdet og nærliggende arealer) gjennom barrierevirkning, skremsel/støy og økt ferdsel. Konsekvensene skal vurderes for både lokal og trekkende rein.
· Eventuelle avbøtende tiltak skal vurderes.

Fremgangsmåte:

Utredningen skal gjøres på bakgrunn av bruk av eksisterende dokumentasjon, eventuelt befaring, samt kontakt med reindriftsnæringen og reindriftsforvaltningen.

8 Støy 


· Det skal utarbeides et støysonekart for vindparken. 

· Det skal gjøres en vurdering av hvordan støy kan påvirke bebyggelse og friluftsliv. Antatt støynivå ved nærmeste bebyggelse skal angis. Det skal kort vurderes om støynivået kan forandre seg over tid. 

· Eventuelle avbøtende tiltak skal vurderes ved overskridelse av SFTs retningslinjer for støy.

Framgangsmåte:

Ved hjelp av kartopplysninger og dataprogrammer skal støyutbredelse fra vindparken beregnes. 

9 Skyggekasting og refleksblink

Det skal gjøres en vurdering av om eventuelle skyggekast og refleksblink kan påvirke bebyggelse og friluftsliv.  Hvis nærliggende bebyggelse blir berørt, skal omfanget kort vurderes i forhold til variasjon gjennom året og døgnet.

10 Annen arealbruk

· Totalt direkte berørt areal skal beskrives (vindmøllefundamenter, veier og oppstillingsplasser, bygninger, kraftledningstrase med byggeforbudsbelte). I tillegg skal indirekte arealbruk vises ved en avgrensning av planområdet på kart.
· Eventuell konflikt mellom planområdet og vernede områder etter naturvernloven og/eller plan- og bygningsloven skal beskrives. Det skal vurderes hvordan tiltaket eventuelt vil kunne påvirke verneformålet. Det skal også vurderes om tiltaket vil påvirke nærliggende verneområder.
· Det skal vises på kart og kort beskrives hvordan eventuelle inngrepsfrie områder eventuelt påvirkes av tiltaket.
· Tiltakets eventuelle påvirkning på andre arealbruksinteresser tilknyttet planområdet og kraftledningstraseen skal beskrives. 
· Eventuelle avbøtende tiltak skal vurderes.

· Erverv av nødvendig grunn og rettigheter for å gjennomføre tiltaket skal beskrives.
Framgangsmåte:

Lokale og regionale myndigheter bør kontaktes for innsamling av eksisterende dokumentasjon om dagens arealbruk og planlagt arealbruk. 
11 Luftfart
· Det skal gis en vurdering av hvordan tiltaket påvirker omkringliggende radaranlegg, navigasjonsanlegg og kommunikasjonsanlegg for luftfarten.

· Det skal gis en vurdering av om tiltaket påvirker inn- og utflygingsprosedyrene på de nærmeste lufthavnene.

· Det skal gjøres en vurdering av om tiltaket vil ha konsekvenser for lavflygende fly og helikopter.

Fremgangsmåte:

Ved redegjørelse av konsekvenser, må både norske og finske luftfartsmyndigheter kontaktes.
12 Infrastruktur

· Det skal fremlegges kart over aktuelle alternative plasseringer av hver enkelt vindmølle, kabelfremføring, nødvendige bygg og konstruksjoner knyttet til vindparken og veinettet i vindparken og kraftledningen fra vindparken til Skibotn kraftverk. Behovet for eventuelle anleggsveier (nye/eksisterende) i forbindelse med kraftledningen og behov for annen transport (helikopter) skal beskrives.

· Veitraseer inn til og innad i vindparken skal angis på kart og beskrives i forhold til terrenget og nærliggende bebyggelse. 
· Krav og behov for oppgradering av eksisterende veier og kaianlegg (eventuelt behov for nye anlegg) for transport i anleggs- og driftfasen, skal beskrives.

· Mulige virkninger av arealreduksjon, grøfting, drenering, oppdyrking, endret beitepress etc. knyttet til veiløsninger og oppstillingsplasser skal beskrives. 

· Behovet for uttak av løsmasser til veibygging skal beskrives. Det skal gis en kort vurdering av hvor eventuelle løsmasser skal hentes fra og deponeres.
13 Økonomi og vindforhold

· Det skal gjøres en teknisk-økonomisk analyse av tiltaket. Investerings- og driftskostnader skal fremkomme. Kostnadene bør fordeles på de enkelte hovedelementer (bl a vindturbiner, kabler og veier i vindparken, ny ledning til Skibotn kraftverk, riving av eksisterende ledning).
· Vindforholdene i planområdet skal dokumenteres.

14 Samfunnsmessige virkninger

· Det skal beskrives hvordan tiltaket kan påvirke økonomien i Storfjord kommune, sysselsetting og verdiskaping lokalt og regionalt. Dette skal beskrives både for anleggs- og driftsfasen.

· Det skal gjøres en kort vurdering av evt effekter av tiltaket på reiseliv/turisme i kommunen.

· Transportbehovet i anleggs- og driftsfasen skal beskrives.

· Avfall og avløp produsert i anleggs- og driftsfasen, og deponering av dette skal beskrives. Det skal foretas en vurdering av tiltakets mulige forurensning i området. Avbøtende tiltak som kan redusere, eventuelt eliminere, negative virkninger skal beskrives. 

· Det skal gjøres en kort vurdering av sannsynligheten for etablering av bredbånd i forbindelse med vindparken.

15 Alternativ lokalisering

Troms Kraft Produksjon AS skal beskrive prosessen frem mot utvelgelse av området ved Rieppi som et aktuelt lokaliseringssted for vindkraft. Herunder skal tiltakshaver kort vurdere alternativ lokalisering av vindkraftverket i Laukadalen og Norddalen.
16 Internasjonale konvensjoner

Det skal gis en kort vurdering av tiltaket i forhold til målsetningene i følgende internasjonale konvensjoner: ILO-konvensjonen av 1989, Bonn-konvensjonen, Bern-konvensjonen og Den Europeiske landskapskonvensjonen.

17 Oppfølgende undersøkelser 

Det skal gis en vurdering av behovet for og eventuelle forslag til oppfølgende undersøkelser.
18 Metode og samarbeid

Konsekvensene skal beskrives i forhold til planer, mål og arealbruk i berørte områder. Det skal kort redegjøres for datagrunnlag og metoder som er brukt for å beskrive konsekvensene, og eventuelle faglige eller tekniske problemer ved innsamling og bruk av dataene og metodene.

Miljøverndepartementets veileder T-1177 "Konsekvensutredninger etter plan- og bygningsloven", gir informasjon om og veiledning for arbeidet med enkelttemaene miljø, naturressurser og samfunn. Vi viser videre til rundskriv T-2/2000 ”Rundskriv om konsekvensutredninger etter plan og bygningsloven”, hvor det redegjøres for regelverket.

NVE ber Troms Kraft Produksjon AS om i nødvendig grad ta kontakt med kommuner, grunneiere, rettighetshavere og andre berørte interesser i utredningsarbeidet. Troms Kraft Produksjon AS oppfordres videre til å ta kontakt med NVE før søknaden med konsekvensutredning ferdigstilles og oversendes til formell behandling. 
Troms Kraft Produksjon AS skal utforme et kortfattet sammendrag av konsekvensutredningen beregnet for offentlig distribusjon, jf. forskrift om konsekvensutredninger, § 10. NVE anbefaler at det utformes en enkel brosjyre.

Konsekvensutredningen skal foreligge samtidig med en eventuell konsesjonssøknad etter energiloven, og vil bli sendt på høring sammen med søknaden. 
Med hilsen
Bjørn Wold
avdelingsdirektør

Arne Olsen

